Guillelmus, divina miseratione Aurelianensis episcopus, omnibus presentes litteras inspecturis salutem in Domino. Noveritis quod Gibelina, et liberi ejus, videlicet Simon, Petrus, Joannes, fratres, Hodeardis, Joeta, Margarita, Maria et Agnes, sorores eorumdem, in nostra presentia constituti, recognoverunt se vendidisse viro religioso abbati Sancti Benedicti Floriacensis quicquid habebant in majoria de Bosonvilla pro quadrigentis libris parisiensium, de quibus prenominati Gibelina et liberi ejus coram nobis se tenuerunt pro pagatis; recepit etiam dictus abbas predictum Simonem, filium ejus Gibelinae primogenitum, in hominem suum ligium ad feodum de herbergagio et quadrigata terrae et de omnibus vineis de Bosonvilla, et remanent dicto Simoni duae peciae terrae ad campipartum ad Bosonvillam quae non sunt de feodo supradicto. Has autem conventiones et venditionem voluerunt, laudaverunt et quittaverunt, spontanei in perpetuum, abbati predicto et monasterio beati Benedicti, fide in manu nostra prestita, promittentes quod contra predicta per se vel per alios venire de cetero nullatenus attentabunt, nec in predicta venditione ratione dotalitii vel alia quacunque ratione aliud reclamabunt. De his autem omnibus supradictis tenendis firmiter et servandis Isabellis de Estoois, Gibeline filia supradicte, in manu Joannis de Rubeomonte, baillivi nostri Pithverensis, de mandato nostro fidem prestitit corporalem. Condictum etiam fuit quod Paganus de Roncia, miles, et predictus Simon Adam, fratrem dicti Simonis minorem, cum advenerit legitimus, inducent ad hoc quod omnia predicta, sicut sunt expressa superius, bona fide laudabit et quittabit. Quod si dictus Adam predicta facere recusaret, prenominati Paganus et Simon pensionem tenebunt militarem apud Sanctum Benedictum donec idem Adam laudaverit et quittaverit supradicta, et ad hoc se constituerunt plegios dicti Paganus et Simon se per fidem in manu nostra prestitam obligantes ad hoc. In cujus rei testimonium, ad petitionem partium presentes litteras dicto abbati concessimus sigilli nostri munimine roboratas. Datum anno Domini 1240, mense februario.